Κανονισμός (ΕΚ) αριθ. 1050/2001 του Συμβουλίου

της 22ας Μαΐου 2001

για έκτη προσαρμογή του καθεστώτος για το βαμβάκι, που καθιερώθηκε με το πρωτόκολλο αριθ. 4 της πράξης για την προσχώρηση της Ελλάδος

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

το πρωτόκολλο αριθ. 4 για το βαμβάκι(1), της πράξης για την προσχώρηση της Ελλάδος, και ιδίως την παράγραφο 11,

την πρόταση της Επιτροπής(2),

την πρόταση του Ευρωπαϊκού Κοινοβουλίου(3),

την γνώμη της Οικονομικής και Κοινωνικής Επιτροπής(4),

Εκτιμώντας τα ακόλουθα:

(1) Από την εξέταση της λειτουργίας του καθεστώτος ενίσχυσης και του καθεστώτος στήριξης των αροτραίων καλλιεργειών, που προβλέπεται από την παράγραφο 11 του πρωτοκόλλου αριθ. 4 που επισυνάπτεται στην πράξη για την προσχώρηση της Ελλάδος, προκύπτει η αναγκαιότητα προσαρμογής του καθεστώτος για το βαμβάκι.

(2) Τα μέτρα σχετικά με το βαμβάκι θεσπίστηκαν με το πρωτόκολλο αριθ. 4, με τον κανονισμό (ΕΚ) αριθ. 1554/95 του Συμβουλίου, της 29ης Ιουνίου 1995, για τον καθορισμό των γενικών κανόνων του καθεστώτος ενίσχυσης στο βαμβάκι και για την κατάργηση του κανονισμού (ΕΟΚ) αριθ. 2169/81(5), καθώς και με τον κανονισμό (ΕΟΚ) αριθ. 1964/87 του Συμβουλίου, της 2ας Ιουλίου 1987, για την προσαρμογή του καθεστώτος ενίσχυσης για το βαμβάκι που καθιερώθηκε με το πρωτόκολλο αριθ. 4 της πράξης για την προσχώρηση της Ελλάδος(6). Κρίνεται σκόπιμο, αφενός να διατηρηθεί το καθεστώς που προβλέπεται στο πρωτόκολλο αριθ. 4 και κυρίως η δυνατότητα προσαρμογής του καθεστώτος από το Συμβούλιο, και αφετέρου, για λόγους απλούστευσης, να συγκεντρωθούν στον ίδιο κανονισμό του Συμβουλίου τα μέτρα εφαρμογής σχετικά με την ενίσχυση στην παραγωγή βαμβακού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το πρωτόκολλο αριθ. 4 της πράξης για την προσχώρηση της Ελλάδος τροποποιείται ως εξής:

1. Η παράγραφος 3 αντικαθίσταται από το ακόλουθο κείμενο: "3. Το καθεστώς που αναφέρεται στην παράγραφο 2 περιλαμβάνει τη χορήγηση ενίσχυσης στην παραγωγή."

2. Η παράγραφος 6 αντικαθίσταται από το ακόλουθο κείμενο: "6. Το Συμβούλιο, με ειδική πλειοψηφία προτάσει της Επιτροπής και κατόπιν διαβουλεύσεως με το Ευρωπαϊκό Κοινοβούλιο, αποφασίζει για τις αναγκαίες προσαρμογές του καθεστώτος που προβλέπεται από το παρόν πρωτόκολλο και θεσπίζει τους αναγκαίους βασικούς κανόνες για την εφαρμογή των διατάξεων που προβλέπονται στο παρόν πρωτόκολλο."

3. Οι παράγραφοι 7, 8, 8α, 9, 10, 11 και 12 καταργούνται.

4. Η παράγραφος 13 γίνεται παράγραφος 7.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Σεπτεμβρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Μαΐου 2001.

Για το Συμβούλιο

Ο Πρόεδρος

M. Winberg

(1) EE L 291 της 19.11.1979, σ. 174. πρωτόκολλο που τροποποιήθηκε τελευταία από τον κανονισμό (ΕΚ) αριθ. 1553/95 (EE L 148 της 30.6.1995, σ. 45).

(2) Πρόταση της 13ης Δεκεμβρίου 1999 (δεν έχει ακόμη δημοσιευθεί στην Επίσημη Εφημερίδα).

(3) Γνώμη που διατυπώθηκε στις 15 Δεκεμβρίου 2001 (δεν έχει ακόμη δημοσιευθεί στην Επίσημη Εφημερίδα).

(4) Γνώμη που διατυπώθηκε στις 29 Μαρτίου 2001 (δεν έχει ακόμη δημοσιευθεί στην Επίσημη Εφημερίδα).

(5) EE L 148 της 30.6.1995, σ. 48· κανονισμός όπως τροποποιήθηκε τελευταία από τον κανονισμό (ΕΚ) αριθ. 1419/98 (EE L 190 της 4.7.1998, σ.4).

(6) EE L 184 της 3.7.1987, σ. 14· κανονισμός όπως τροποποιήθηκε τελευταία από τον κανονισμό (ΕΚ) αριθ. 1553/95.